Leppävaaran tunneli tukossa päivittäin – helpotusta ei luvassa lähiaikoina

Mestarintunnelin ajokielto jälleen päällä Kehä I:llä idän suuntaan. Länteen päin liikenne vetää. Kuva otettu tiistaina iltapäivällä. Klaus Nurmi

Klaus Nurmi

Punainen valo pysäyttää autoilijat useita kertoja päivässä Leppävaaran Mestarintunnelin edessä Kehä I:llä.

Jonot seisovat niin aamulla kuin iltapäivälläkin. Punaisen ruksin vaihtumista vihreäksi nuoleksi saa odottaa minuuttikaupalla.

Ruksi napsahtaa päälle automaattisesti liikenteen hidastuessa tunnelissa.

– Kyse on turvallisuudesta. Onnettomuuden tai tulipalon sattuessa ihmiset eivät pääsisi ulos tunnelista jos se on täynnä autoja, sanoo Liikenneviraston liikennekeskuspäällikkö Mika Jaatinen

Liikenne jonoutuu joka arkipäivä idän suuntaan Kehä I:n tietöiden takia. Espoon rajalta Vihdintielle rakennetaan lisäkaistat ja Hämeenlinnanväylän ramppeja parannetaan.

– Neljän kaistan liikenne kaventuu ensin Mäkkylän puistotien kohdalla kolmelle ja sitten kahdelle kaistalle. Suppilossa liikenne jonoutuu, Jaatinen selvittää.

Länteen päin punainen palaa vain harvoin.

Aamuruuhkan jälkeen liikenne jonoutuu taas iltapäivällä kello 15–18.

Päivittäisten pysäytysten määrää Jaatinen ei osaa sanoa. Tieliikennekeskuksessa Mestarintunnelin liikennettä seurataan kuitenkin koko ajan monitoreista.

– Liikennepäivystäjä voi käsin vaihtaa vihreälle valolle jos hän näkee, että tilaa on riittävästi.

Autoilijalle on Jaatisen mukaan sama seisooko hän jonossa ennen vai jälkeen tunnelin.

– Tunneli ei ole syypää ruuhkiin. Haluamme vain rauhoittaa tuon 500 metrin pätkän turvallisuuden takia.

Ruuhkat helpottavat ensi vuoden lopulla kun kaistat Vihdintielle valmistuvat.